David Myatt

**David Myatt** (s. 1950) on brittiläinen aktivisti, joka on osallistunut muun muassa väkivaltaisten uusnatsien ja islamististen terroristiryhmien toimintaan. Hänet tunnetaan teististä satanismia edustavan Order of Nine Angles -liikkeen pääideologina. Myatt on julkaissut runsaasti kirjoituksia, joihin on kuulunut ideologisia esseitä, runoutta ja Antiikin Kreikan kirjallisuuden käännöksiä.

Myatt toimi uusnatsiliikkeissä jo 1970-luvulla ja oli vangittuna ja epäiltynä useista väkivaltarikoksista tämän toimintansa aikana. Vuonna 1998 hän ilmoitti kääntyneensä muslimiksi. Antisemitismin tutkija Robert S. Wistrichin mukaan Myattista tuli tuolloin voimakas jihadin, itsemurhaiskujen ja juutalaisten tappamisen kannattaja sekä voimakas Osama bin Ladenin puolestapuhuja. 2010-luvun alussa Myatt ilmoitti luopuneensa ääriliikkeistä. Sekä hänen kannattajansa että kriitikkonsa ovat kyseenalaistaneet tämän ja nähneet hänen elinikäisen aktivisminsa taustalla Order of Nine Anglesin ideologiaan kytkeytyviä motiiveja.

1970-luvulla Myatt perusti Order of Nine Anglesin (O9A), jonka opinkappaleet hän kirjoitti pseudonyymillä Anton Long. Liike uskoo nykyisen aionin eli länsimaisen sivilisaation olevan tuhoutumassa ja korvautumassa ulkoavaruuden kolonisoivalla arjalaisella imperiumilla. Vuonna 2008 liike alkoi saada uutta suosiota sosiaalisen median kautta. Order of Nine Angles kannattaa muun muassa ihmisuhrien antamista, raiskausta ja lapsen seksuaalista hyväksikäyttöä. Liikkeen käsitykset ovat kaukana tyypillisistä satanistien käsityksistä. Order of Nine Anglesin ajattelun ytimessä on uuden, ylemmän ihmisen luominen, mikä edistyy horjuttamalla länsimaisia yhteiskuntia ja pyrkimällä tuhoamaan ne. Myatt vastustaa Saatanan kirkon ja Setin Temppelin opetuksia. Hänen toivomassaan imperiumissa valtaa käyttäisi "saatanallisten jumalihmisten" laji.

## Tausta ja toiminta uusnatsipiireissä
Myatt vietti merkittävän osan lapsuudestaan ulkomailla. Hän asui Tansaniassa isänsä työskennellessä siellä brittihallinnon palveluksessa. Tämän jälkeen hän asui Kaukoidässä, jossa aloitti kamppailulajien harjoittelun. Myatt palasi teini-ikäisenä Englantiin ja alkoi omaksua äärimmäisiä yhteiskunnallisia mielipiteitä. Hän opiskeli fysiikkaa yliopistossa, mutta keskeytti opintonsa ryhtyäkseen "vallankumoukselliseksi katuaktivistiksi". Myatt vangittiin 1970-luvun alkupuolella kahdesti aktivismiinsa liittyneistä väkivallanteoista. Hän muun muassa johti skinheadeja rasistisessa hyökkäyksessä. Myatt piti Speakers’ Cornerissa ja muissa paikoissa puheita, jotka usein johtivat tappeluihin. Myöhemmin hän kuvaili väkivallan puhdistaneen häntä ja tehneen hänestä miehen. Hän oli vuonna 1974 Leedsissä mukana perustamassa väkivaltaista, mutta pientä ja lyhytikäistä uusnatsijärjestöä National Democratic Freedom Movement (NDFM). Myatt tuli myös rekrytoiduksi puolisotilaalliseen Column 88 -järjestöön. Hän toimi useissa tapahtumissa uusnatsijohtaja Colin Jordanin henkivartijana. Myatt alkoi jo tässä vaiheessa saada mainetta okkultismista kiinnostuneena teistisenä satanistina. Hän on itse pitänyt mainetta ansaitsemattomana.

Monien vuosien väkivaltaisen aktivismin jälkeen Myatt pettyi eri äärioikeistojärjestöjen johtoon ja vietti kiertävää elämää kodittomana. Tänä aikana hän kirjoitti ensimmäisen runokokoelmansa. Sen nimi oli *Gentleman of the Roads*. Myatt seurusteli nuoren naisen kanssa, mutta tämä muutti ulkomaille, jossa synnytti Myattin tyttären. Tämän jälkeen Myatt matkusteli laajalti ja eli jonkin aikaa buddhalaisessa luostarissa. Hieman myöhemmin hän meni noviisiksi kristilliseen luostariin, jossa vietti lähes kahden vuoden ajan. Tänä aikana Myatt alkoi tutkia länsimaista mystiikkaa, kuten gnostilaisuutta. Hän tutustui myös taolaisuuteen. 1970-luvun lopussa Myatt muutti Shropshireen ja meni ensimmäisen kerran naimisiin. Hän opetti kamppailulajeja ja ryhtyi kääntämään teoksia Sapfolta, Aiskhyloolta, Homeroolta, Sofokleelta ja Herakleitoolta. Lisäksi Myatt kirjoitti omalla nimellään ja eri pseudonyymeillä John Tyndallin *Spearhead*-lehteen. Hän kirjoitti monia uusnatsistisia teoksia, joihin kuului *Vindex – The Destiny of the West*. Lisäksi hän julkaisi lisää runoutta, kuten kokoelman *Pagan Poems*. Myatt jatkoi matkustelua ja piti erityisesti Egyptistä, johon palasi säännöllisesti. Sittemmin hän hylkäsi artikkelissaan *Occultism and National-Socialism* okkultismin ja tuomitsi sen yhteensopimattomaksi kansallissosialismin kanssa. 1990-luvulla hän myös tuhosi ja tuomitsi aiemmat runonsa. Myattin ensimmäinen vaimo karkasi miehensä luota itseään nuoremman naisen kanssa. Myatt meni toisen kerran naimisiin, mutta vaimo kuoli syöpään 39-vuotiaana. Myatt solmi myös kolmannen avioliiton.

Vuonna 1984 Shropshiressä raiskattiin ja puukotettiin ydinaseita vastaan kampanjoinut 78-vuotias Hilda Murrell. Poliisi kuulusteli epäiltynä David Myattia. Pari vuosikymmentä myöhemmin teosta tuomittiin mies, joka sellitoverinsa väitteen mukaan kertoi tekoon osallistuneen muitakin henkilöitä. Osallisuuden tekoon on myös tunnustanut useampi henkilö.

1990-luvun alkupuolella Myatt toimi Combat 18 -uusnatsijärjestössä. Samoihin aikoihin hän julkaisi runsaasti kirjoituksia kansallissosialismin filosofisista, uskonnollisista ja eettisistä ulottuvuuksista. Hän kirjoitti myös tieteellisiksi väitettyjä teoksia, joissa hän pyrki luomaan "uuden tieteen ja teknologian", jotka perustuivat hänen ajatuksiinsa ei-kausaalisesta maailmankaikkeudesta. Combat 18 hajosi kahteen ryhmään johtajansa Charlie Sargentin tultua pidätetyksi murhasta. Myatt alkoi vuonna 1997 johtaa Sargentille uskollista ryhmää National Socialist Movement. Hän perusti myös Reichsfolk-nimisen uusnatsijärjestön, joka tavoitteli ulkoavaruuden kolonisoivaa galaktista arjalaista imperiumia. 1980–1990-luvuilla Myatt pyrki perustamaan maaseudulle arjalaisia enklaaveja, jotka eläisivät eristyksissä liberaalista ja monikulttuurisesta yhteiskunnasta. Tarkoitus oli, että arjalaisten yhteisö voisi elää puhdasoppisesti kansallissosialismin periaatteiden mukaan. Taustalla oli kosmologinen malli, jolla arjalaisten, ympäristön ja maailmankaikkeuden katsottiin olevan symbioottisessa suhteessa toisiinsa. Myattin kehumia arjalaisia hyveitä olivat "kunnia, uskollisuus ja velvollisuudentunto". Kirjoituksissaan hän ylisti ruumiillisen työn ja "kosmisen etiikan" hyveitä.

Marraskuussa 1997 Myatt julkaisi Bernard Klattin kautta opaskirjansa *Practical Guide to Aryan Revolution*. Siinä hän antaa ohjeita salamurhiin, pommituksiin, sabotaasiin, vallankumouksellisen tilanteen luomiseen ja rotusotaan. Sivusto suljettiin huhtikuussa 1998. Helmikuussa 1998 Myatt pidätettiin epäiltynä terroristisesta toiminnasta, rasistisen vihan lietsonnasta ja salaliitosta murhaan. Tapauksen tutkinta lopetettiin todistusaineiston riittämättömyyden johdosta. Myattia kuulusteltiin uudelleen David Copelandin tehtyä Lontoon naulapommi-iskut 1999. Copeland kuului Myattin johtamaan National Socialist Movementiin ja hänen epäiltiin saaneen innoituksensa Myattin terrorismiin ohjeistavasta pamfletista. Myattia on arveltu White Wolvesin julkaiseman, rotusotaa vaativan 15-sivuisen dokumentin kirjoittajaksi. Tämän dokumentin mukaan uusnatsit eivät voi yksin voittaa rotusotaa, mutta voivat kuitenkin aloittaa sen. Myattin kirjoittamaksi epäillyssä dokumentissa kannatetaan väkivallalla perustettavaa arjalaista yhteiskuntaa. Dokumentissa vaaditaan maahanmuuttajien ottamista pääasiallisiksi hyökkäysten kohteiksi. Kirjoituksen mukaan tämä johtaa maahanmuuttajien tekemään väkivaltaan, mikä aloittaa väkivallan kierteen, joka lopulta pakottaa yhteiskunnan puuttumaan rotukysymyksiin.

## Toiminta islamistina
Myatt kääntyi syksyllä 1998 muslimiksi ja opetteli arabian kielen. Hän matkusteli muslimimaissa, minkä jälkeen hän kirjoitti suuren määrän esseitä ja artikkeleita islamista. Hän käytti musliminimiä Abdul Aziz ja Abdul-Aziz ibn Myatt. Myatt ylisti Osama bin Ladenia ja Talibania. Hän puolusti kirjoituksissaan itsemurhaiskuja ja siviileihin kohdistettavaa väkivaltaa. Myattin kirjoituksia julkaistiin lukuisilla islamistisilla nettisivuilla, kuten Hamasin sivuilla ja lukuisilla Al-Qaidan sponsoroimilla nettisivuilla. Syyskuun 11. päivän iskujen jälkeen Myatt julisti ne sankarillisiksi ja vaati juutalaisten tappamista. Hän kannusti nuoria muslimeita jihadiin. Vuonna 2003 häneen viitattiin UNESCO:n konferenssissa käsiteltäessä antisemitismin kasvua. *[[The Times]]* käsitteli Myattia keväällä 2006 osana Ison-Britannian islamilaisten ekstremistien tarkasteluaan. Maaliskuussa 2006 Myatt osallistui Yusuf al-Qaradawin järjestön järjestämään vuoropuheluun, joka toteutettiin suorana verkkolähetyksenä. Hän vastasi eri maiden muslimien esittämiin kysymyksiin. Kun Myattilta kysyttiin hänen tuestaan uusnatsiryhmille, hän totesi, ettei kannata kansallissosialistista ideologiaa. Naton terrorismia koskeneissa konferensseissa Myattiin viitattiin islamilaisen fundamentalismin edustajana vuosina 2005, 2006 ja 2010. Vuoden 2005 konferenssissa tutkija Ely Karmon kertoi Myattin kutsuneen kaikki sionistien viholliset mukaan jihadiin juutalaisia ja Yhdysvaltoja vastaan. Martin Amis luonnehti Myattia "kiihkeäksi jihadistiksi".

Pyynnöistä huolimatta Myatt ei suostunut osallistumaan keskusteluihin arabiankielisissä televisiolähetyksissä.

## Myöhemmät vaiheet
Syksyllä 2010 Myatt kertoi luopuneensa islamista ja omaksuneensa itse kehittämänsä mystisen filosofian, josta hän käytti nimitystä Numinous Way. Hän kuvaili sitä epäpoliittiseksi, ei-uskonnolliseksi elämäntavaksi, joka perustuu empatiaan ja nöyryyteen. Hän kertoi hylänneensä ekstremismin sen kaikissa muodoissa. Myattin mukaan islamista luopumisprosessin oli käynnistänyt hänen kihlattunsa itsemurha. Vuonna 2010 Myatt julkaisi omaelämäkertateoksen *Myngath*.

Alkuvuodesta 2012 Myatt kirjoitti artikkelisarjan, jossa käsitteli ekstremismin hylkäämistä. Hän arvosteli voimakkaasti Adolf Hitleriä ja kuvasi syvää katumustaan ja suruaan kärsimystä aiheuttaneista teoistaan. Kirjoituksissaan Myatt myös kritisoi rodun käsitettä ja totesi etnisyyden olevan yhdentekevä. Keväällä 2012 hän kertoi huomattavasti uudistaneensa Numinous Way -ajatteluaan ja nimenneensä sen uudelleen Pathei-Mathos-filosofiaksi. Myatt julkaisi koottujen teostensa painoksen, jolle hän antoi nimen *Opera Omnia*. Myatt hyväksyi siihen vain harvoja kirjoituksiaan viimeisten 40 vuoden ajalta. Myatt tuomitsi lähes kaikki ennen vuotta 2011 laatimansa kirjoitukset ja myös monet vuosina 2011–2012 esittämistään ajatuksista. Osan runoudestaan ja Antiikin Kreikan kirjallisuudesta tekemistään käännöksistä hän kuitenkin katsoi edelleen ajankohtaisiksi.

## Tulkinnat Myattin vaikuttimista
Historioitsija Nicholas Goodrick-Clarke esitteli kirjassa *Black Sun: Aryan Cults, Esoteric Nazism and the Politics of Identity* Myattin ensisijaisesti saatananpalvojana ja Order of Nine Anglesin suurmestarina. Antifasistinen *[[Searchlight]]*-lehti tuki Goodrick-Clarken käsityksiä ja kirjoitti vuonna 2000 useimpien satanistien pitävän Myattia ja hänen Order of Nine Angles -liikettään vaarallisina. Tutkija Jacob C. Senholt piti Myattin elinikäistä omistautumista erilaisille ääriliikkeille eräänlaisena pelinä, joka kuului Order of Nine Anglesin ideologiaan. Tämän tulkinnan mukaan kääntyminen muslimiksi oli taktiikka, jota Myatt hyödynsi Order of Nine Anglesin okkultististen päämäärien saavuttamisessa.

Okkultistista tulkintaa Myattin motiiveista kannattavat myös Order of Nine Anglesin ihailijat. Order of Nine Angles on kirjoittanut radikaalin islamin edistämisen olevan kuin synkkä riitti, joka vapauttaa tiettyjä "ei-kausaalisia energioita". Order of Nine Anglesin kirjoitusten mukaan "pahoina" pidettyjen henkilöiden ja asioiden, kuten Osama bin Ladenin kannattaminen on kuin "aikaamme sopiva musta messu". Order of Nine Anglesin aatteeseen kuuluu sekä natsismin että islamismin mahdollistama kaaoksen luominen ja väkivallan lietsonta "uuden ihmisen" ja uuden yhteiskunnallisen järjestelmän luomiseksi. Useimmat Myattin kriitikotkin ovat nähneet Myattin toimintaa ohjanneina periaatteina vallankumouksellisuuden, fanaattisuuden ja terrorismin, joiden tarkoitus on kaataa "uusi maailmanjärjestys" ja edistää "galaktista imperiumia". Äärioikeiston vastainen aktivisti Gerry Gable pitikin Myattia vielä muslimiksi kääntymisen jälkeen yhtenä jyrkimmän linjan brittiläisistä uusnatsiajattelijoista. Juutalaisyhteisön johtaja Michael Whine piti Myattin liittoutumista islamilaisten ääriliikkeiden kanssa osoituksena opportunismista.

Myattin vastustajat ovat väittäneet Myattin olevan Ison-Britannian turvallisuusjoukkojen tai poliisin *[[agent provocateur]]*.

## Lähteet